**ГОВОР ПРЕДСЈЕДНИКА НАРОДНЕ СКУПШТИНЕ РЕПУБЛИКЕ СРПСКЕ НЕДЕЉКА ЧУБРИЛОВИЋА**

**ПОВОДОМ 40. ГОДИНА УНИВЕРЗИТЕТА У БАЊОЈ ЛУЦИ,**

**6. новембра 2015.**

*Поштовани ректоре, наставници и студенти,*

*Поштовани члану Предсједништва Босне и Херцеговине,*

*Уважени гости и пријатељи,*

*Даме и господо,*

Имам велику част и задовољство да вам се обратим и да вам честитам 40-ту годишњицу постојања и успјешног рада Универзитета у Бањој Луци.

У протекле четири деценије, овај Универзитет је израстао у модерну, савремно опремљену и добро огранизовану високошколску, научну и истраживачку установу.

Бањалучки универзитет баштини традицију првих високошколских установа које су значајне, не само за развој овог дијела Босне и Херцеговине, у другој половини 20. вијека. Универзитет је дао значајан допринос изградњи, функционисање и афирмацији Републике Српске, као државнотворног дијела Босне и Херцеговине.

Изражавам захвалност Универзитету у Бањој Луци за све што је учинио за Републику Српску. Посебно наглашавам велики допринос студената, наставника, сарадника и осталих радника Универзитета, у одбрамбено-отаџбинском рату и стварању Републике Српске, као и њихов допринос на свим другим подручјима рада и живота.

Само стабилно, функционално и праведније друштво, као и снажна и успјешна Република Српска, уз заједничко дјеловање са научном, стручном и академском заједницом, обезбиједиће здраву конкуренцију у којој ће све високошколске установе имати обавезу и одговорност да осигурају висок ниво стицања квалитетних и примјењивих знања и вјештина. Јаки универзитети неопходни су нам за привреду и друштвени живот у складу са научним, техничким и технолошким достигнућима, а за то је неопходна квалитетнија сарадња са свим одговарајућим институцијама и центрима у Републици Српској, Босни и Херцеговини, Србији, региону и свијету.

Систем високог образовања мора бити усклађен са савременим друштвеним кретањима, потребама тржишта и развоја друштва, а то подразумијева реформу и редефинисање улоге високошколског образовања, уважавајући болоњски процес, али не одбацујући, европска и домаћа доказана квалитетна рјешења и вриједности.

У име највишег устанотворног и законодавног органа Републике Српске, позивам вас да заједно стварамо реформска, програмска, законодавна и друга рјешења, да квалитетније остварујемо образовну мисију Универзитета. Наш заједнички циљ јесте да припремимо и донесемо оствариву стратегију развоја образовања која ће још више доприносити унапређивању укупног економског, социјалног и политичког стања у свим областима рада и живота и интегрисања у јединствен европски образовни простор. Неопходно је вршити размјену студената и наставног особља, да би наши универзитети били препознатљиви и боље позиционирани на међународним ранг листама.

Образовање је најмоћнија полуга која је у људској цивилизацији успијевала да мијења свијет. Највећа снага сваке земље управо лежи у примјереном школовању младих. Наглашавам важност учења и изградње предузетничких знања и вјештина, те развој личних особина свршених студената, попут креативности, самопоуздања и тимског рада.

Квалитетно образовање, као цивилизацијска тековина и све већа потреба савременог свијета, незаобилазно је у стварању напретка једне земље. Наш главни циљ и визија развоја високог образовања јесте да створимо стабилну друштвену заједницу, бољи животни стандард и сигурност, посебно за младе и њихове породице.

Наставници, сарадници и административно особље морају да поштују високе етичке стандарде: отвореност, правичност и достојанство, да имају висок ниво одговорности у академској, друштевној и моралној области.

За цијело друштво погубна је хиперпродукција неквалитетног високообразовног кадра, недовољна заинтересованост за дефицитарна занимања, слаб рејтинг на међународном тржишту рада. С тога, да би Република Српска била уважена као равноправан учесник у реформским процесима и призната као релевантан дио европског простора високог образовања, неопходно је да се на свим нивоима образовања обезбиједи квалитет, у складу са највишим међународним стандардима.

Република Српска, заснована на домаћем и међународном праву, као демократска заједница која је настала као израз воље њених грађана, у Универзитету у Бањој Луци види сигуран ослонац да у складу са дејтонским рјешењима, својим загарантованим надлежностима, природним, привредним и људским ресурсима, постоји као ефикасан, јединствен и недјељив државотворни дио Босне и Херцеговине.

Посебно желим да истакнем да је будућност Републике Српске у њеној ефикасној организованости, привредном и укупном развоју, и јединству свих фактора политичког, образовног, културног и укупног живота у циљу одбране њеног уставноправног статуса.

Образовање и наука за Републику Српску су развојни приоритети који јој могу обезбиједити друштвену стабилност, економски напредак и културни идентитет.

Увјерен сам да је Универзитет у Бањој Луци, заједно са јавним Универзитетом у Источном Сарајеву, поуздан ослонац интеграције Републике Српске у европски образовни простор, научно-истраживачки рад и цивилизацијске и демократске процесе.

Желим вам успјешан рад и, још једном, свима честитам веома значајни јубилеј: 40 година постојања и рада Универзитета у Бањој Луци.еХерХ